પાસીઘાટની આજુબાજુનો પ્રદેશ કુદરતી સૌંદર્યના આશિકો માટે સ્વર્ગ સમાન છે. પર્વત શિખરો પરના આલ્પાઈન અને કંદરાઓમાંના વરસાદી વનોમાં ટ્રેકીંગ કરતાં કરતાં દુનિયા ભૂલી જવાય છે. સિયાંગ નદીના વિવિધ સ્વરૂપોને માણવાની મજા આવા ટ્રેકમાં મળે છે. નારંગીના બગીચા પાસેથી સીઝનમાં પસાર થતી વખતે ભરપૂર વિટામીન સી મેળવવાની તક મળે છે, તો ધસમસતા પાણી પર ઝળૂંબતા કેન-બાંબુના ઝૂલતા બ્રીજ પરથી પસાર થવાની થ્રીલનો અનુભવ જિંદગીભર ભૂલાતો નથી. આ સમગ્ર વિસ્તાર અજાણ્યા પક્ષીઓથી ભરપૂર છે, એટલે રોજ નવાં પક્ષી જોવાની અને તેને ઓળખવાની માથાકૂટમાં પણ મજા પડે છે. માર્ગમાં આવતા આદિવાસી ગામની મુલાકાત સ્થાનિક પ્રજાનો અને તેમના જીવનનો નજીકથી પરિચય મેળવી આપે છે. જેને માછીમારી ગમતી હોય તેમના માટે એન્ગલીંગની શ્રેષ્ઠ સગવડ અહીં મળી રહે છે. સિયાંગ તથા તેને મળતી નાની નદીઓમાં એન્ગલીંગમાં શ્રેષ્ઠ કેચ ગણાતી મશીર જાતની માછલીઓની ભરમાર છે, સામાન્યત: 20-30 કિ.ગ્રા. વજનની માછલી મળી રહે છે. વધુ ઊંચાઈએ ઠંડા પાણીમાં ગોલ્ડન ટ્રાઉટ પકડી શકાય છે. એડવેન્ચર સ્પોર્ટના શોખીનો માટે રીવર રાફટીંગનો જબરજસ્ત પડકાર તૈયાર છે. અહીં 5+ ગ્રેડ ધરાવતા અનેક રેપીડ છે, જે અનુભવી માટે છે. નવાસવા અને શિખાઉ માટે પણ 2-3 ગ્રેડના રેપીડ છે, જ્યાં પ્રારંભિક રાફ્ટીંગ થઈ શકે છે.